Diari Oficial de la Generalitat Valenciana


Sumari del DOGV 9895, del 17-07-2024 (2024/6831)

RESOLUCIÓ de 7 de juliol de 2024, la Secretaria Autonòmica d’Educació, sobre l’organització i les funcions de les comissions col·legiades d’orientació professional que han d’implementar el Servici d’Orientació Professional del sistema integrat de Formació Professional.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9895

Data del DOGV
:   17-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/6831

CVE
:   MRCD-D-7998-7883

Data del document
:   07-07-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * legislació
    * orientació escolar
    * organització de l'ensenyament

El nou sistema de Formació Professional impulsat per la Llei orgànica 3/2022, de 31 de març, d’ordenació i integració de la Formació Professional, pretén donar resposta a les necessitats de qualificació i requalificació de la nostra societat en un entorn volàtil, canviant, incert i ambigu, així com contribuir a corregir el desequilibri endèmic entre la demanda de llocs de treball qualificats que requerixen les empreses i les qualificacions de les persones treballadores que estan buscant ocupació. Tot això, a més de servir per a lluitar contra l’abandó escolar primerenc, les bretxes de gènere, i assolir més cohesió social reduint l’exclusió social i la pobresa.

Segons estimacions de diverses fonts a Espanya, fins a 2035 s’obriran 14,1 milions d’oportunitats d’ocupació, de les quals 3,8 milions (27,1 %) es poden atribuir a la Formació Professional; de fet, corren el risc de no ser cobertes a causa del canvi del patró demogràfic. En les últimes previsions, per a 2025 s’identifica que el 49 % dels llocs de treball requeriran una qualificació intermèdia, i només un 14 % dels llocs requeriran baixa qualificació.

Estes dades, que també són extrapolables a la Comunitat Valenciana, obliguen els poders públics a posar en marxa les actuacions pertinents perquè la població conega esta realitat i tinga la informació i els instruments necessaris per a orientar i reorientar el seu futur professional amb la construcció dels seus propis itineraris formatius, incloent-hi, si és el cas, l’acreditació de competències professionals per experiència laboral, formació no formal i informal.

Per a respondre a esta obligació, la nova llei de formació professional definix l’orientació professional com «el procés d’informació i acompanyament en la planificació personal de l’itinerari formatiu i professional en el marc del sistema de Formació Professional, que inclou, almenys, els àmbits següents: possibilitats de Formació Professional, elecció d’una professió, perfeccionament, canvi de professió, evolució del mercat laboral i oportunitats d’emprenedoria, i desenvolupament d’habilitats per a la gestió de la carrera professional.» A més, arreplega dins dels principis generals del Sistema d’FP l’orientació professional «com a element d’acompanyament per a incentivar la identificació i ús de les oportunitats formatives en els itineraris formatius i professionals, així com en les múltiples transicions al llarg de la vida». Finalment, incorpora com a drets individuals i socials l’assistència personalitzada i l’accés a l’orientació professional, segons el que s’establix en la Carta Social Europea.

Construir un sistema eficaç d’orientació professional implica posar en funcionament una sèrie de recursos materials i humans en els quals són peça fonamental les persones professionals especialitzades en orientació educativa i professional, les persones docents de l’especialitat de Formació i Orientació Laboral i el professorat especialitzat de les diferents famílies professionals. A més, és necessari que tots estos perfils treballen en equip i posen les seues competències al servei de l’orientació de les persones de manera individualitzada, en funció dels interessos, les possibilitats, les necessitats i les perspectives de cada cas concret.

Sobre la base del que s’ha exposat abans, es considera imprescindible crear les comissions col·legiades d’orientació professional en tots els centres en què s’impartix Formació Professional. Comissions de treball interdisciplinari que incorporen tots estos perfils, que desenvolupen les seues funcions en equip i que es coordinen amb altres comissions similars d’altres àmbits i altres agents d’orientació professional, teixint una estructura en xarxa.

El Decret 136/2023, de 10 d’agost, del Consell, pel qual s’aprova el Reglament orgànic i funcional de la Conselleria d’Educació, Universitats i Ocupació, atribuïx a la Secretaria Autonòmica d’Educació les funcions relacionades amb l’ordenació de la Formació Professional a la Comunitat Valenciana.

L’objecte d’esta resolució és regular l’organització i el funcionament d’estes comissions, que ja van ser creades per l’Orde 10/2023, de la Conselleria d’Educació, Cultura i Esport, i que han d’haver-hi en tots els centres de la xarxa educativa pública que oferixen Formació Professional en el sistema educatiu valencià, d’acord amb el que s’establix en el Decret 252/2019, que regula l’organització i el funcionament dels instituts públics que impartixen ensenyances d’Educació Secundària Obligatòria, Batxillerat i Formació Professional de la Comunitat Valenciana, el Decret 193/2021, que regula l’organització i el funcionament dels centres integrats públics de Formació Professional de la Comunitat Valenciana (article 25), i l’Orde 10/2023, de la Conselleria d’Educació, Cultura i Esport (article 7), que establix l’orientació acadèmica i professional com una de les línies estratègiques de l’orientació educativa i professional en els centres educatius amb Formació Professional.

Estes comissions han de fer-se càrrec del servei d’orientació professional pertanyent al sistema de Formació Professional en els centres del sistema educatiu valencià que impartixen ofertes de Formació Professional, un servei de nova creació, i d’oferta obligatòria en tots els centres públics de la Comunitat Valenciana que oferixen ensenyances de Formació Professional. Les seues tasques, organització i funcionament han de regular-se de manera clara per a assolir este objectiu, i a este efecte,

RESOLC

*Primer. Formació i composició de les comissions col·legiades d’orientació professional*

1. D’acord amb el que es disposa per l’Orde 10/2023, de 22 de maig, de la Conselleria d’Educació, Cultura i Esport, per la qual es regulen i es concreten determinats aspectes de l’organització i el funcionament de l’orientació educativa i professional en el sistema educatiu valencià, en l’article 13, els instituts d’Educació Secundària que impartisquen ensenyances de Formació Professional autoritzades i els centres integrats públics de Formació Professional configuraran una comissió col·legiada d’orientació professional. Esta comissió, en cooperació amb la resta del centre educatiu, serà la responsable d’implementar, en estos centres, el servei d’orientació professional, pertanyent al sistema de Formació Professional, al qual fa referència l’article 100 de la Llei orgànica 3/2022, de 31 de març, d’ordenació i integració de la Formació Professional.

2. En els instituts públics d’Educació Secundària, la comissió estarà composta per una persona del departament d’orientació educativa i professional de l’especialitat d’orientació educativa que atenga les ensenyances relacionades amb la Formació Professional, la qual assumirà preferentment la coordinació, i per una persona representant de cada departament de família professional de les famílies que hi haja en el centre, sense perjuí que els centres puguen incorporar altres professionals, dins de la seua autonomia pedagògica, organitzativa i de gestió. Dins d’este marc d’autonomia pedagògica dels centres es procurarà incorporar, preferentment, una persona del departament de formació i orientació laboral.

3. En els centres integrats públics de Formació Professional, la comissió estarà composta per una persona representant del departament d’informació i orientació educativa i professional, preferiblement de l’especialitat d’orientació educativa, la qual assumirà preferentment la coordinació, i per una persona representant de cada departament de família professional de les famílies que hi haja en el centre, sense perjuí que els centres puguen incorporar altres professionals, dins de la seua autonomia pedagògica, organitzativa i de gestió. Dins d’este marc d’autonomia pedagògica dels centres, es procurarà incorporar, quan siga possible, una persona del departament de formació i orientació laboral.

4. En els centres pertanyents a la Xarxa Novigi, es recomana als centres educatius la incorporació de les persones coordinadores dels programes «Emprén» i «Acredita», quan se’n dispose, i estes no estiguen ja presents en la comissió col·legiada com a representants dels respectius departaments de família professional.

5. Els centres privats concertats que impartisquen ensenyances de Formació Professional també podran conformar esta comissió col·legiada en el marc de la seua normativa específica de regulació.

6. En la selecció de les persones que formen part d’esta comissió col·legiada, a part del que es disposa en els punts anteriors, es prioritzarà les que siguen funcionàries de carrera amb destinació definitiva en el centre i/o tinguen formació específica en orientació professional en el marc del sistema de Formació Professional.

7. Si el centre disposa de la família de Serveis Socioculturals i a la Comunitat, per a seleccionar la seua persona representant en esta comissió, es tindrà en compte el fet que tinga competència docent en mòduls formatius relacionats amb la inserció ocupacional i laboral de col·lectius específics i/o experiència o formació prèvia en este àmbit.

8. La composició de la comissió haurà de tindre una presència equilibrada de dones i hòmens, llevat que, per raons fundades i objectives degudament motivades no siga possible, d’acord amb la Llei 9/2003, de la Generalitat, de 2 d’abril, per a la igualtat entre dones i hòmens, i la Llei orgànica 3/2007, de 22 de maig, per a la igualtat efectiva de dones i hòmens.

*Segon. Persones destinatàries del servei d’orientació professional*

El servei d’orientació professional del centre tindrà com a persones destinatàries principals l’alumnat del centre, en general, amb atenció especial a l’alumnat que es trobe en un moment de transició entre etapes, l’alumnat de Formació Professional, l’alumnat diplomat, amb especial atenció al que experimente dificultats per a la seua inserció laboral i al que plantege iniciatives emprenedores, a la ciutadania pertanyent a la comunitat pròxima al centre i a la ciutadania, en general, que requerisca orientació professional o informació sobre l’oferta de Formació Professional del centre.

Es prestarà especial atenció, adaptant les actuacions quan siga necessari, a les persones usuàries amb necessitats de suport educatiu, especialment les que presenten necessitats educatives especials o necessitats específiques de qualsevol altra classe, així com a les persones procedents de col·lectius en risc d’exclusió sociolaboral.

També es consideren destinataris d’este servei els centres de formació de persones adultes, els centres d’Educació Primària i els centres d’Educació Secundària Obligatòria que no oferisquen Formació Professional, de la zona d’influència de cada centre. Amb estos centres s’establiran relacions d’assessorament per mitjà dels respectius departaments o serveis d’orientació educativa i professional o, en defecte d’això, dels òrgans que assumisquen esta funció.

Finalment, també es consideraran com a destinatàries potencials les empreses i els organismes assimilats de la zona que tinguen demandes d’orientació sobre Formació Professional, amb especial atenció als que col·laboren en la Formació Professional de l’alumnat.

*Tercer. Assignacions horàries per a l’acompliment de les funcions de la comissió col·legiada d’orientació professional*

1. Professorat procedent dels diferents departaments didàctics de família professional.

El treball col·laboratiu interdepartamental per a la consecució dels objectius proposats en el projecte educatiu del centre i per a la informació i orientació professional, en particular, forma part de la competència dels departaments didàctics de família professional, tal com s’establix en els decrets 252/2019 i 193/2021, del Consell, per a instituts d’Ensenyança Secundària que oferixen Formació Professional i centres integrats públics de Formació Professional, respectivament. En conseqüència, els centres educatius que impartisquen estes ensenyances assignaran, almenys, una hora lectiva entre les assignades per a la coordinació de cada departament de família professional, o a la coordinació general de la Formació Professional oferida en el centre, la participació del professorat d’este departament en la comissió col·legiada d’orientació professional del centre i la coordinació interna de les accions d’orientació professional dissenyades des del departament i les que es duguen a terme des dels mateixos equips docents.

Els centres educatius, en exercici de la seua autonomia, podran complementar l’assignació horària d’este professorat amb la quantitat d’hores complementàries que consideren adequada. Estes funcions podran ser exercides per la persona que ocupe la direcció de departament o per una altra persona docent pertanyent a este, segons els criteris que es plantegen en l’apartat sis del primer resolc de la present disposició.

Així mateix, els centres podran proposar, dins de les hores d’alliberament del professorat, quan l’alumnat es trobe realitzant la seua formació en empreses o organismes assimilats, de la quantitat d’hores que consideren per a reforçar la presència dels departaments en esta comissió, sempre que es respecte el seguiment adequat de l’alumnat en la seua formació fora del centre.

2. Professorat procedent del departament d’orientació acadèmica i professional o del departament d’informació i orientació educativa i professional.

Atés que l’orientació professional forma part d’una de les línies estratègiques de l’orientació educativa i professional, i la presència d’una persona docent de l’especialitat d’orientació educativa és preceptiva, segons determina l’Orde 10/2023, de 22 de maig, de la Conselleria d’Educació, Cultura i Esport, les hores que la persona docent assignada a esta comissió dedique a esta formaran part de l’horari lectiu d’este personal docent segons els criteris que s’establixen en l’apartat III de l’annex I de l’Orde de 29 de juny de 1992, de la ConselIeria de Cultura, Educació i Ciència, per la qual s’aproven les instruccions que regulen l’organització i el funcionament dels centres docents que impartisquen ensenyances de segon cicle d’Educació Infantil, Preescolar, Primària, General Bàsica, Educació Especial, Secundària Obligatòria, Batxillerat i Formació Professional, sostinguts amb fons públics i dependents de la Conselleria de Cultura, Educació i Ciència de la Generalitat Valenciana.

El departament assignarà a la persona docent que vaja a participar en la comissió col·legiada, dins del seu horari lectiu, la quantitat d’hores que es consideren necessàries per al compliment de les seues funcions, tant com a persona participant en la comissió com a, si és el cas, persona coordinadora d’esta. El centre educatiu, en l’exercici de la seua autonomia, podrà assignar a esta persona, per a estes tasques, la quantitat d’hores complementàries que considere necessària.

3. Professorat del departament de formació i orientació laboral. En el cas que alguna persona docent d’este departament forme part d’esta comissió col·legiada, se seguiran els mateixos criteris que es disposen en l’apartat u del present resolc.

4. La direcció del centre en l’ús de la seua autonomia pot decidir que altres perfils, docents o no docents, formen part d’esta comissió. En este cas, per a assignar hores lectives o complementàries, es tindrà en compte el que dispose la normativa aplicable en cada cas.

5. El centre educatiu, en l’exercici de la seua autonomia, podrà decidir ampliar l’horari dedicat a esta comissió col·legiada per a qualsevol dels seus membres amb horari complementari. Este horari es dedicarà, preferentment, a l’atenció a l’oficina d’informació i orientació professional.

6. La participació dels diferents departaments de família professional i, si és el cas, del departament de formació i orientació laboral, podrà ser reforçada, durant els períodes en els quals l’alumnat es troba formant-se en empreses o organismes assimilats, amb les hores lectives que allibere el professorat en estos períodes. El centre podrà assignar l’horari de reforç que considere adequat per a augmentar l’alliberament horari de la persona que ja està en la comissió o per a la participació d’una segona persona del departament, segons s’estime convenient.

*Quart. L’oficina d’informació i orientació professional*

El servei d’orientació professional haurà d’estar present en tots els centres educatius que oferisquen Formació Professional i oferirà, entre altres, un servei d’oficina d’informació i orientació professional que es podrà prestar de manera telemàtica, almenys, i presencial quan els recursos ho permeten. Este servei atendrà les necessitats d’orientació professional de l’alumnat actual, alumnat diplomat, la comunitat pròxima al centre, i persones, en general, que tinguen interés en l’oferta de Formació Professional del centre. Segons disposa l’article 190 del Reial decret 659/2023, que desenvolupa l’ordenació del sistema de Formació Professional, s’atendrà especialment la ciutadania amb anterioritat, durant i posteriorment al desenvolupament de qualsevol oferta formativa o la participació en qualsevol procés d’acreditació de competències professionals.

Esta oficina oferirà l’orientació acadèmica, professional i personal relacionada amb el desenvolupament de carrera i el traçat d’itineraris acadèmics i professionals que precisen les persones que acudisquen a esta, de manera individualitzada i adaptada a les necessitats de cada cas personal, i farà funcions de punt d’informació i orientació inicial sobre el procediment d’acreditació de competències adquirides per experiència laboral o altres vies no formals i informals. A este efecte, l’oficina haurà d’estar en condicions d’atendre les inscripcions, per via electrònica, en este últim procediment, o si és el cas, facilitar informació i assistència sobre com procedir. Així mateix, l’oficina servirà com a punt d’informació sobre l’oferta de Formació Professional del centre en els seus diferents graus, nivells i modalitats.

Els aspectes específics del funcionament d’esta oficina es regularan per mitjà d’instruccions emeses pel centre directiu amb competències en Formació Professional.

*Quint.  Funcions de la comissió col·legiada d’orientació professional*

La comissió col·legiada d’orientació professional, en el seu conjunt, tindrà com a finalitat principal la planificació, l’organització, la coordinació, la supervisió, la implementació (si és el cas) i l’avaluació de les diferents actuacions que conformen el servei d’orientació professional del centre, d’acord amb el que es disposa en el títol VII del Reial decret 659/2023, sobre ordenació de la Formació Professional, l’Estratègia estatal d’orientació professional i el Pla valencià d’orientació professional.

Per a fer-ho, assumirà les funcions següents:

– Elaborar la proposta del pla d’orientació professional del centre i presentar-lo als òrgans pertinents per a la seua aprovació, així com col·laborar en la seua revisió periòdica.

– Elaborar els documents de planificació de l’activitat anual del servei d’orientació professional del centre al principi de cada curs lectiu, així com les memòries que corresponguen a esta activitat, en finalitzar cada curs lectiu, i presentar-les als òrgans adequats per a la seua aprovació i supervisió.

– Gestionar, coordinar, supervisar i avaluar el servei prestat en l’oficina d’informació i orientació professional: prestar una atenció individualitzada a cada persona usuària, gestionar els expedients individuals de cada persona usuària i derivar els casos que no puguen ser atesos des del centre a altres oficines d’informació i orientació professional d’altres centres que disposen d’esta capacitat. Es prestarà atenció especial a la importància del personal no docent del centre com a porta d’entrada de les demandes d’orientació professional.

– Col·laborar amb l’administració competent en l’elaboració de ferramentes i recursos per a l’orientació professional, així com en el desenvolupament i manteniment d’un sistema d’informació actualitzat i el desenvolupament de plataformes digitals que faciliten l’orientació professional.

– Coordinar les seues actuacions amb les actuacions realitzades des dels plans d’acció tutorial, els mòduls d’itinerari personal per a l’ocupabilitat, i les altres actuacions que es duguen a terme en l’àmbit de l’orientació acadèmica i professional del centre.

– Coordinar-se amb altres serveis d’orientació professional d’altres centres educatius i/o formatius amb oferta de Formació Professional per a establir una xarxa que facilite prestar un servei global i integral a les persones usuàries. Així mateix, s’establiran relacions amb altres serveis d’orientació professional de la zona d’influència del centre que no formen part del sistema educatiu, per a aconseguir un ús racional dels recursos.

– Vetlar perquè l’orientació professional estiga present, de manera transversal, en les diferents programacions dels departaments de família professional.

– Coordinar, gestionar, supervisar, implementar (si és el cas) i avaluar les activitats d’orientació professional que es realitzen en el centre.

– Informar i assessorar les persones usuàries, de manera individualitzada, sobre les ofertes de Formació Professional que, ajustades al perfil corresponent i a les oportunitats d’ocupació, permeten la qualificació i la requalificació des de la motivació i la identificació clara dels objectius personals.

– Informar les persones usuàries i l’administració competent en formació professional, quan se li sol·licite, sobre els perfils de les ocupacions, les tendències en l’evolució del mercat de treball, les possibilitats d’accés a l’ocupació i les oportunitats de formació i/o acreditació de competències professionals per altres vies diferents de les formatives relacionades amb estes, a fi de facilitar la inserció i la reinserció laboral, la millora de l’ocupació i la mobilitat laboral, en el marc de les famílies professionals oferides en el centre.

– Fomentar l’adquisició, per part de les persones usuàries del servei i, en particular, de l’alumnat del centre, de les habilitats bàsiques i transversals per al desenvolupament personal i social, la presa de decisions, l’emprenedoria, el traçat d’itineraris formatius i professionals conduents a nous aprenentatges i oportunitats professionals i per a la maduresa professional; per a fer-ho, s’han de coordinar amb altres serveis i departaments del centre.

– Impulsar l’ampliació d’expectatives de les jóvens cap a professions relacionades amb les famílies STEM, així com les dels jóvens cap a famílies professionals feminitzades.

– Acompanyar els procediments d’acreditació de competències per via d’experiència laboral i educació no formal i informal, amb especial atenció als moments d’orientació inicial i final, en el marc de les famílies professionals del centre, amb la derivació dels casos a altres serveis d’orientació professional quan siga necessari. Per a fer-ho, s’establirà una col·laboració estreta amb les comissions d’acreditació del centre i amb la persona coordinadora del programa «Acredita», quan esta figura es trobe en el centre.

– Acompanyar i orientar les persones usuàries amb iniciatives emprenedores, relacionades amb les famílies professionals del centre, en col·laboració estreta amb el departament de formació i orientació laboral i amb l’aula d’emprenedoria del centre, quan n’hi haja.

– Difondre, en el centre, i en l’àmbit d’influència d’este, les oportunitats oferides pel sistema de Formació Professional per al desenvolupament de persones, entitats i empreses, com a via privilegiada per a la inserció sociolaboral i el desenvolupament econòmic i social.

– Garantir l’aplicació, en el context de les famílies professionals del centre, del que es preveu en el protocol a què fa referència l’article 192 del Reial decret 659/2023.

– Impulsar, en el context del centre, projectes per a la innovació, l’experimentació, l’avaluació i la millora del model de servei d’orientació professional del centre, especialment, els que se centren en el col·lectiu de jóvens que abandonen el sistema educatiu sense titulació professionalizant i transiten al mercat laboral sense qualificació, per a la seua recaptació per al sistema, així com els dirigits a persones amb qualificacions professionals amb possibilitats escasses d’inserció laboral i que tenen necessitat de requalificació.

– Aplicar, en el context del centre i la comunitat a què atén, i en el marc de les famílies professionals que oferix, les línies estratègiques que es plantegen en l’Estratègia estatal d’orientació professional i les línies estratègiques, tàctiques i operatives que es plantegen en el Pla valencià d’orientació professional.

– Orientar les persones usuàries en els aspectes relatius als procediments de formació i/o acreditació de competències bàsiques, mentres estos siguen requisit, o formen part de possibles itineraris professionalizants.

– Qualsevol altra que l’Administració educativa determine en l’àmbit de les seues competències.

*Sext. Funcions de la persona coordinadora de la comissió col·legiada d’orientació professional*

La persona coordinadora de la comissió col·legiada d’orientació professional assumirà les funcions següents:

– Representar la comissió col·legiada d’orientació professional davant de la comunitat educativa del centre, davant d’altres comissions col·legiades d’orientació professional, empreses, entitats, i davant de la comunitat en general. Esta funció podrà ser delegada en altres persones de la comissió quan resulte aconsellable.

– Dirigir i coordinar les actuacions de la comissió col·legiada d’orientació professional, vetlar perquè esta complisca les seues funcions i, específicament, supervisar el funcionament correcte de l’oficina d’informació i orientació professional. Esta última funció podrà ser delegada en la persona representant del departament de formació i orientació laboral, quan estiga present en la comissió.

– Impulsar i coordinar els procediments de planificació i avaluació de les actuacions de la comissió col·legiada, assegurar una redacció correcta, dins del termini i en la forma corresponent, dels documents de planificació i memòries, així com els registres d’actuacions individualitzades, i la presentació adequada als òrgans responsables de la seua aprovació, quan siga procedent.

– Impulsar la coordinació entre els diferents departaments de família professional, el departament de formació i orientació laboral, el departament d’orientació acadèmica i professional, o si és el cas, el departament d’informació i orientació educativa i professional, les comissions d’acreditació de competències per experiència professional i altres vies, l’aula d’emprenedoria, si n’hi ha, el personal no docent que atén diàriament el públic, i qualsevol altre servei o departament implicat en l’atenció correcta de les persones usuàries de la comissió, amb l’establiment dels mecanismes de comunicació adequats per a fer-ho.

– Convocar i presidir les reunions ordinàries i extraordinàries de la comissió col·legiada d’orientació professional, així com impulsar la coordinació contínua entre els seus membres per mitjans telemàtics.

– Cooperar amb els òrgans de govern del centre, i també amb altres departaments i serveis del centre, en l’execució de les funcions pròpies de la comissió col·legiada.

– Cooperar amb altres comissions col·legiades i altres agents de l’orientació professional de la zona d’influència del centre, empreses, representants de les persones treballadores, i qualsevol altra entitat implicada en la inserció laboral de la ciutadania, amb l’establiment dels mecanismes de comunicació necessaris per a fer-ho i l’arreplega de les seues propostes, per a impulsar actuacions que vagen més enllà del context del centre.

– Establir mecanismes de coordinació i comunicació amb l’Administració educativa, el centre de referència en orientació professional del seu territori, si n’hi ha, i el consell territorial de Formació Professional de la seua zona, amb l’arreplega de les seues propostes, l’aplicació de les directrius que se li indiquen i l’elevació dels suggeriments i consultes que siguen necessàries per a una coordinació correcta.

– Coordinar l’organització i l’ús de les instal·lacions assignades a la comissió col·legiada, així com l’adquisició, l’inventari i el manteniment dels materials i de l’equipament específic de què es dispose.

– Qualsevol altra que l’Administració educativa determine en l’àmbit de les seues competències.

*Sèptim. Funcions específiques de la persona representant del departament d’orientació acadèmica i professional o del departament d’informació i orientació educativa i professional*

– Col·laborar amb la comissió en el desenvolupament de les seues funcions, amb l’aportació de la perspectiva i els coneixements propis del seu departament i especialitat.

– Assegurar la coordinació de les actuacions realitzades per la comissió col·legiada i les pròpies del seu departament de procedència amb atenció especial als aspectes relacionats amb els plans d’acció tutorial.

– Adaptar les intervencions a les necessitats específiques de cada persona usuària, amb especial atenció a les persones que presenten necessitats especials, educatives o d’una altra mena.

– Informar i orientar la comissió sobre l’atenció específica requerida per les persones usuàries pertanyents a col·lectius en risc d’exclusió sociolaboral.

– Prendre la iniciativa en les actuacions relacionades amb l’adquisició i desenvolupament d’habilitats bàsiques i transversals per al desenvolupament personal i social, la presa de decisions, l’emprenedoria, el traçat d’itineraris formatius i professionals conduents a nous aprenentatges i oportunitats professionals i per a la maduresa professional de les persones usuàries del servei en els aspectes que entren dins de l’àmbit de la seua competència docent.

– Impulsar, quan no hi haja en el centre un departament de serveis socioculturals i la comunitat, la col·laboració de la comissió col·legiada amb els serveis socials del territori.

– Aplicar, en el seu departament, en col·laboració amb la direcció d’este, les línies estratègiques que es plantegen en l’Estratègia estatal d’orientació professional i les línies estratègiques, tàctiques i operatives que es plantegen en el Pla valencià d’orientació professional.

– Qualsevol altra que l’Administració educativa determine en l’àmbit de les seues competències.

*Octau. Funcions específiques de les persones representants de les diferents famílies professionals del centre*

– Col·laborar amb la comissió en el desenvolupament de les seues funcions, amb l’aportació de la perspectiva i els coneixements propis del seu departament i especialitat.

– Assegurar la coordinació de les actuacions realitzades per la comissió col·legiada i les pròpies del seu departament de procedència.

– Vetlar, en col·laboració amb la direcció del departament, perquè l’orientació professional de l’alumnat actual i diplomat estiga present en la programació del seu departament i, de manera transversal, en les programacions específiques de tots els mòduls.

– Supervisar, en col·laboració amb la direcció de departament, les actuacions pròpies d’este, dirigides a l’orientació professional específica de l’alumnat del centre i, especialment, les dirigides a l’alumnat que es troba en etapes de transició en el mateix centre, o en uns altres.

– Prendre la iniciativa en els processos d’orientació professional de persones usuàries que sol·liciten orientació específica en aspectes relacionats amb l’oferta de formació i acreditació del seu departament o de la seua família professional, encara en el cas que el centre no tinga l’oferta concreta que la persona usuària sol·licita, acompanyant a la persona en el procés.

– Informar les persones usuàries del servei, la comissió col·legiada, i l’Administració educativa, quan se li sol·licite, sobre els perfils de les ocupacions, les tendències en l’evolució del mercat de treball, les possibilitats d’accés a l’ocupació i les oportunitats de formació i/o acreditació de competències professionals per altres vies relacionades amb estes, a fi de facilitar la inserció i la reinserció laboral, la millora de l’ocupació i la mobilitat laboral, en el marc de la seua família professional.

– Col·laborar amb altres serveis d’orientació professional de la xarxa de centres educatius sostinguts amb fons públics en l’orientació de persones usuàries d’estos serveis que sol·liciten orientació professional sobre aspectes relacionats amb la seua família professional quan esta no estiga present en el centre de procedència. Per a fer-ho, resulta recomanable un procediment de derivació entre diferents comissions col·legiades.

– Impulsar actuacions, en el seu departament, per a fomentar la incorporació de les jóvens a famílies STEM, o dels jóvens a les famílies feminitzades, segons siga el cas.

– Aplicar, en el seu departament, en col·laboració amb la direcció d’este, les línies estratègiques que es plantegen en l’Estratègia estatal d’orientació professional i les línies estratègiques, tàctiques i operatives que es plantegen en el Pla valencià d’orientació professional.

– Impulsar la difusió de l’oferta formativa i d’acreditació relacionada amb la seua família professional, com a mitjà preferent per a la millora de la qualificació professional inicial i la millora contínua, entre les empreses, les organitzacions sindicals i les altres entitats del territori.

– Qualsevol altra que l’Administració educativa determine en l’àmbit de les seues competències.

*Nové. Funcions de la persona representant del departament de formació i orientació laboral*

– Col·laborar amb la comissió en el desenvolupament de les seues funcions, amb l’aportació de la perspectiva i els coneixements propis del seu departament i especialitat.

– Assegurar, en col·laboració amb la direcció del departament, la coordinació de les actuacions dutes a terme per la comissió col·legiada, amb les pròpies dels mòduls d’itinerari personal per a l’ocupabilitat un i dos, i altres mòduls propis d’esta especialitat que puguen tindre incidència en l’orientació professional de l’alumnat.

– Dirigir, coordinar i supervisar el correcte funcionament de l’oficina d’informació i orientació professional, per delegació de la persona coordinadora de la comissió col·legiada, especialment, quan esta tinga oferta d’atenció presencial.

– Atendre, en primera instància, les persones que sol·liciten participar en el procediment d’acreditació de competències professionals per experiència laboral o altres vies, acompanyar-les en el procés d’inscripció, assegurar el compliment dels requisits, seleccionar la comissió adequada i, si és necessari, realitzar la inscripció per estes des del mateix centre. Per a fer-ho, quan resulte convenient, es coordinarà amb les persones representants de les diferents famílies professionals, o derivarà a la persona usuària a un altre centre en què puguen atendre millor les seues necessitats d’orientació en el procés.

– Prendre la iniciativa en les actuacions relacionades amb l’adquisició i desenvolupament d’habilitats bàsiques i transversals per al desenvolupament personal i social, la presa de decisions, l’emprenedoria, el traçat d’itineraris formatius i professionals conduents a nous aprenentatges i oportunitats professionals i per a la maduresa professional de les persones usuàries del servei en els aspectes que entren dins de l’àmbit de la seua competència docent.

– Col·laborar amb els departaments de família professional en les actuacions pròpies d’estos, dirigides a l’orientació professional específica de l’alumnat del centre i, especialment, les dirigides a l’alumnat que es troba en etapes de transició en el mateix centre, o en uns altres.

– Impulsar actuacions, en el seu departament, per a fomentar la incorporació de les jóvens a famílies STEM, o dels jóvens a les famílies feminitzades, segons el cas.

– Aplicar, en el seu departament, en col·laboració amb la direcció d’este, les línies estratègiques que es plantegen en l’Estratègia estatal d’orientació professional i les línies estratègiques, tàctiques i operatives que es plantegen en el Pla valencià d’orientació professional.

– Impulsar la col·laboració de la comissió col·legiada amb els serveis d’ocupació i desenvolupament local del territori.

– Impulsar la difusió de l’oferta formativa i acreditativa relacionada amb l’oferta del centre, com a mitjà preferent per a la millora de la qualificació professional inicial i la millora contínua, entre les empreses, les organitzacions sindicals i altres entitats del territori.

– Qualsevol altra que l’Administració educativa determine en l’àmbit de les seues competències.

*Dècim. Funcions específiques del departament de serveis socioculturals i a la comunitat*

En els centres en els quals es dispose d’este departament, la seua persona representant en la comissió col·legiada, a més de les funcions pròpies de qualsevol representant de família professional, assumirà les funcions específiques següents:

– Col·laborar amb la persona representant del departament d’orientació acadèmica i professional o del departament d’informació i orientació educativa i professional en l’adaptació de les intervencions a les necessitats específiques de cada persona usuària, amb atenció especial a les persones que presenten necessitats especials, educatives o d’una altra classe.

– Informar i orientar la comissió sobre l’atenció específica requerida per les persones usuàries pertanyents a col·lectius en risc d’exclusió sociolaboral, en col·laboració amb la persona representant del departament d’orientació educativa i professional o del departament d’informació i orientació educativa i professional.

– Impulsar actuacions de manera transversal en els diferents departaments de família professional, i en l’alumnat que es troba en etapes de transició per a fomentar la incorporació de les jóvens a famílies STEM, o dels jóvens a les famílies feminitzades, segons el cas.

– Prendre la iniciativa en les actuacions relacionades amb l’adquisició i desenvolupament d’habilitats bàsiques i transversals per al desenvolupament personal i social, la presa de decisions, l’emprenedoria, el traçat d’itineraris formatius i professionals conduents a nous aprenentatges i oportunitats professionals i per a la maduresa professional de les persones usuàries del servei en els aspectes que entren dins de l’àmbit de la seua competència docent.

– Impulsar la col·laboració de la comissió col·legiada amb els serveis socials del territori.

– Qualsevol altra que l’Administració educativa determine en l’àmbit de les seues competències.

*Onzé. Individualització i atenció a les necessitats específiques de les persones usuàries*

Tal com estipula l’article 193 del Reial decret 659/2023, d’ordenació de la Formació Professional, el servei d’orientació professional dels centres ha de prestar una atenció individualitzada. Per a fer-ho, les comissions col·legiades duran a terme, entre altres, les actuacions següents:

– Es realitzaran les adaptacions necessàries per a atendre les necessitats específiques de les persones usuàries, especialment, les que presenten necessitats especials de qualsevol classe.

– Es dissenyaran procediments d’orientació individualitzada específics dirigits a atendre persones usuàries pertanyents a col·lectius en risc d’exclusió sociolaboral. Estos procediments tindran especialment en compte els aspectes relacionats amb la motivació, l’eliminació de mites i prejuís i les competències i habilitats transversals per al desenvolupament de la carrera professional i/o l’emprenedoria. En la mesura que siga possible es tractarà d’utilitzar com a recurs referents positius extrets del mateix col·lectiu al qual pertanga cada persona.

– Quan després d’una informació i orientació inicial es detecte que els interessos i les necessitats de la persona usuària van dirigits a una família professional concreta, serà la persona representant d’esta família en la comissió la que haurà de prendre el lideratge en l’orientació d’esta persona. Per a fer-ho, haurà de comptar amb la col·laboració de la resta de la comissió col·legiada i del seu departament de família professional, així com de qualsevol altre recurs present en el centre o en el seu entorn que s’estime necessari.

– En el cas que es detecte, després d’una informació i orientació inicial, que les necessitats d’orientació professional d’una persona usuària concreta no poden ser ateses adequadament en el centre, es derivarà esta persona a la comissió col·legiada més pròxima que compte amb els recursos per a fer-ho. Així mateix, quan resulte necessari, es derivarà esta persona a altres recursos d’orientació professional aliens a la xarxa de comissions col·legiades del sistema educatiu, o es requerirà la seua col·laboració per a atendre les necessitats específiques de cada cas.

– Es prendran totes les mesures que resulten necessàries per a trencar qualsevol mena d’estereotip de gènere o de qualsevol altra classe que puguen afectar l’elecció de carrera o itinerari formatiu o professional de les persones usuàries.

*Dotzé. Planificació a llarg termini de les actuacions del servei d’orientació professional pertanyent al sistema de Formació Professional*

El centre directiu amb competències en formació professional de la conselleria competent en matèria d’educació establirà el Pla valencià d’orientació professional, d’acord amb les directrius establides en l’Estratègia estatal d’orientació professional a què fa referència l’article 97 de la Llei 3/2022, d’ordenació i integració de la Formació Professional.

Les directrius que es deriven d’este pla seran incorporades pels centres educatius que oferisquen Formació Professional a les que queden descrites dins del Pla general d’orientació educativa i professional a què fa referència l’article 17 del Decret 72/2021, del Consell. Per a la seua concreció i aplicació es tindrà en compte el que es disposa en este article tenint present també l’anàlisi de l’entorn sociolaboral de l’entorn del centre com un dels elements que s’han de valorar per a realitzar esta concreció.

Per a la incorporació de la planificació en referència amb l’orientació professional en Formació Professional en el projecte educatiu del centre, es tindrà en compte el que es disposa en l’article 8 de l’Orde 10/2023, de la Conselleria d’Educació, Cultura i Esport. No obstant això, s’ampliaran les actuacions que s’han de planificar a totes les persones i entitats destinatàries previstes en el punt resolutiu segon de la present resolució.

La comissió col·legiada d’orientació professional presentarà una proposta d’actuacions, plantejada com un pla d’orientació professional sobre Formació Professional, a escala de centre, que formarà part de la planificació general d’orientació educativa i professional, als òrgans competents per a la seua aprovació segons disposa el decret i l’orde esmentats en els dos paràgrafs anteriors, col·laborant en la seua revisió periòdica, quan siga pertinent.

*Tretzé. Pla anual d’actuacions*

La comissió col·legiada d’orientació professional elevarà a la comissió de coordinació pedagògica del centre, o a l’òrgan que assumisca estes funcions, a principi de cada curs lectiu, una proposta de pla anual d’actuacions per a la seua inclusió en la planificació anual relativa a orientació educativa i professional del centre i la seua aprovació pel claustre de professorat.

Per a fer-ho, es tindrà en compte el que es disposa en l’article 8 de l’Orde 10/2023, de la Conselleria d’Educació, Cultura i Esport.

Este pla d’actuacions haurà de contindre, com a mínim, els elements que es descriuen en l’annex I de la present resolució.

*Catorzé. Funcionament ordinari i coordinació interna de la comissió col·legiada d’orientació professional*

Les persones que formen part d’esta comissió col·legiada es reuniran almenys una vegada al mes, per a realitzar el seguiment del pla d’actuacions i del funcionament de l’oficina d’informació i orientació professional, així com per a l’actualització de la planificació a curt termini de les actuacions del mes següent. Esta reunió es podrà dur a terme de manera telemàtica. La persona coordinadora podrà convocar les reunions extraordinàries que considere necessàries. De totes les reunions de coordinació realitzades se n’estendrà acta, que serà firmada per totes les persones assistents.

La comissió es coordinarà de manera contínua i telemàtica amb els mitjans que proporciona la conselleria amb competències en matèria d’educació, utilitzant en tot moment l’adreça electrònica institucional per a la seua interacció entre estos o amb altres agents. Com a mínim, la comissió haurà de comptar amb un grup de l’aplicació telemàtica corresponent (en el moment de la publicació d’esta norma, «Teams», sense perjuí que puga modificar-se en el futur) per a la seua coordinació telemàtica i d’una carpeta compartida en l’aplicació «OneDrive» per a treballar amb documentació conjunta. Si es considera convenient, la comissió pot fer ús de mitjans addicionals, sempre que estiguen proveïts per la conselleria amb competències en matèria d’educació.

Per a l’atenció telemàtica que s’ha de prestar a la ciutadania, dins del servei d’oficina d’informació i orientació professional, la conselleria amb competències en educació proveirà les comissions amb una adreça electrònica institucional. Esta adreça serà el mecanisme fonamental de comunicació telemàtica amb persones o entitats externes al centre, per a evitar haver d’utilitzar el correu personal institucional. Esta adreça, que serà degudament publicitada i difosa, serà coneguda pel personal no docent perquè puguen informar les potencials persones usuàries i serà revisada amb una freqüència mínima de dos vegades a la setmana.

Els centres educatius proveiran les comissions col·legiades amb un espai físic, degudament identificat, per al desenvolupament de les seues tasques, a més del material fungible que puga ser requerit per estes. Este espai comptarà amb almenys un equip informàtic amb connexió a internet que permeta la busca d’informació, si es requerix, o la realització de sol·licituds per al procediment d’acreditació de competències per experiència professional o altres vies. En el cas que l’oficina d’informació i orientació professional preste servei presencial al públic, es podrà fer ús d’este mateix espai en un horari predeterminat. Este espai podrà ser utilitzat per a altres usos fora de l’horari d’ús de la comissió.

*Quinzé. Coordinació amb altres comissions. Centres de referència*

Per a l’acompliment de les seues funcions, les comissions col·legiades hauran de coordinar-se amb altres comissions del seu mateix territori, per a establir una estructura en xarxa, donar-se suport mutu per a l’atenció adequada a les persones usuàries, elaborar projectes conjunts que sobrepassen el nivell d’actuació d’un sol centre, o derivar-se expedients individualitzats quan siga necessari.

Per a fer-ho, s’establiran agrupacions territorials que giraran al voltant de determinats centres de referència que s’establiran a partir d’un programa pilot. La regulació d’estes agrupacions i centres de referència s’establirà en una resolució que serà publicada per la secretaria autonòmica amb competències en educació.

Les comissions col·legiades dels centres de referència pertanyents al programa pilot esmentat assumiran algunes funcions específiques, a més de les previstes en la present resolució, entre les quals s’inclouen la coordinació de les comissions col·legiades del seu àmbit territorial, l’impuls de projectes d’orientació professional intercentres, la interlocució amb el consell territorial de Formació Professional, l’assessorament a centres d’ensenyança secundària, primària i educació de persones adultes en matèria d’orientació professional o la posada en marxa d’una oficina territorial d’informació i orientació professional amb un horari d’atenció presencial obligatori. Estos centres seran dotats, per mitjà del programa pilot, amb els recursos necessaris per a dur a terme estes funcions.

*Setzé. Coordinació amb altres agents de l’orientació professional*

D’acord amb el que es disposa en l’article 192.3 del Reial decret 659/2023, que desenvolupa l’ordenació de la Formació Professional, les comissions col·legiades coordinaran les seues actuacions amb altres agents i serveis de l’orientació professional del seu territori, prestant especial atenció a la coordinació amb els serveis d’orientació laboral i professional oferits per l’organisme competent en matèria d’ocupació a la Comunitat Valenciana i els oferits per les entitats locals i agències de desenvolupament local, per a optimitzar els recursos disponibles i prestar un servei de qualitat a la ciutadania. A este efecte, es procurarà implementar, en la mesura que siga possible, protocols compartits que permeten i fomenten esta cooperació.

*Desseté. Formació permanent de les persones que formen part de la comissió col·legiada*

En compliment del que es disposa en l’article 191.2 del Reial decret 659/2023, la conselleria competent en matèria d’educació i formació professional oferirà periòdicament cursos de formació específica dirigits a l’actualització i formació contínua de les persones que siguen membres actuals o potencials d’esta comissió col·legiada.

Estos cursos tindran reconeguts els crèdits corresponents a qualsevol curs de formació del professorat. A estos cursos tindran accés prioritari les persones docents que formen part de comissions col·legiades d’orientació professional i les que, pel seu perfil professional, estiguen en condicions de formar part d’una d’estes.

*Dihuité. Avaluació de les actuacions i memòria anual*

Les comissions col·legiades realitzaran una avaluació contínua dirigida a la millora de la prestació del servei d’orientació professional que es durà a terme en les seues reunions ordinàries de coordinació.

En finalitzar el curs escolar i en el marc d’elaboració de la memòria final del centre, les comissions col·legiades d’orientació professional realitzaran una valoració de la seua actuació, la qual comportarà un procés de reflexió conjunta sobre les activitats realitzades, l’organització i el funcionament de la comissió, l’orientació individualitzada prestada, el funcionament de l’oficina d’informació i orientació professional, els criteris i els procediments d’intervenció, els resultats obtinguts i les propostes de millora per al curs següent.

Per a fer-ho, la comissió realitzarà una memòria específica que inclourà, almenys, els elements descrits en l’annex II. Tot això, en compliment del que es disposa en l’article 195 del Reial decret 659/2023, que desenvolupa l’ordenació del sistema de Formació Professional.

Sense perjuí del que s’ha disposat abans, les diferents persones que componen la comissió col·legiada vetlaran perquè s’incloguen, en les memòries dels departaments dels quals procedixen, els aspectes relatius a l’orientació professional que afecten les actuacions de cada departament en este àmbit.

*Denové. Expedient individualitzat d’atenció*

Per al seguiment, la supervisió, l’avaluació i la millora dels processos d’atenció individualitzada que es duguen a terme en el servei d’orientació professional, per a cada persona usuària a la qual s’atenga en procediments individualitzats s’obrirà una carpeta digital, utilitzant exclusivament els serveis digitals oferits per la conselleria amb competències en educació, que serà arxivada i custodiada per la comissió col·legiada, amb ús exclusiu, per a fer-ho, dels serveis digitals prestats per la Conselleria d’Educació, Universitats i Ocupació, i vinculats a l’adreça electrònica institucional del professorat que compon la comissió, o de la mateixa comissió col·legiada.

Este expedient inclourà, com a mínim, un registre d’atenció individualitzada per a la persona atesa que contindrà, almenys, els elements establits en l’annex III de la present resolució. A més, es podrà incloure una altra documentació que es considere rellevant per al procediment individualitzat d’orientació professional.

Estos expedients podran ser requerits, amb finalitats estadístiques, de consulta o supervisió, per l’administració amb competències en educació i formació professional.

En el cas que el procés d’atenció individualitzada es derive a una altra comissió col·legiada, o a un altre agent de l’orientació professional, es podrà facilitar una còpia de l’expedient, amb autorització prèvia de la persona interessada, o dels seus representants legals, a l’entitat que continuarà amb el procés, amb la finalitat que siguen coneixedores de les actuacions que ja s’han dut a terme i per a facilitar l’accés a la informació i documentació que resulte rellevant per al procés.

*Vinté. Millora de la qualitat del servei d’orientació professional del sistema de Formació Professional*

En compliment del que es preveu en l’article 195 del Reial decret 659/2023, l’administració competent en matèria d’educació i formació professional:

– Habilitarà les vies necessàries perquè les comissions col·legiades de manera anual notifiquen al centre directiu amb competències en formació professional determinades dades estadístiques entre les quals se sol·licitarà, entre altres aspectes, la quantitat de persones ateses pel servei d’orientació professional pertanyent al sistema de Formació Professional, i el seu perfil. Este procediment específic, i la via per a l’enviament de les dades, es regularà mitjançant instruccions.

– Per a garantir la qualitat i la millora contínua del servei d’orientació professional pertanyent al sistema de Formació Professional, el futur pla valencià de formació professional prevorà estratègies i mecanismes de control de qualitat. L’aplicació específica d’estos mecanismes es regularà, en el seu moment, mitjançant la resolució de la secretaria autonòmica amb competències en educació i formació professional.

ANNEX I

*Continguts mínims del pla anual d’actuacions*

El pla anual d’actuacions pot estar estructurat de diverses maneres, però sempre haurà de prevore almenys els continguts següents:

1. Justificació de les actuacions: anàlisi de les necessitats detectades en el centre i el seu entorn pròxim. Inclourà les propostes de millora derivades d’actuacions anteriors.

2. Objectius que es desitgen aconseguir: hauran d’estar contextualitzats en el curs lectiu.

3. Estratègies metodològiques generals: es posarà l’accent principalment en les estratègies dirigides a la individualització de l’atenció.

4. Estratègies per a l’atenció a la diversitat: específicament, es concretaran les estratègies generals per a atendre persones amb necessitats específiques i persones que procedixen de col·lectius en risc d’exclusió sociolaboral en funció del context del centre.

5. Estratègies per a la igualtat de gènere: estratègies per a detectar biaixos de gènere: animar les dones a optar per carreres formativo professionals STEM si ho desitgen, i als hòmens a optar per carreres feminitzades, si són del seu interés.

6. Actuacions proposades: inclourà calendarització d’estes.

7. Organització de l’oficina d’informació i orientació professional: indicar els principals mecanismes d’atenció telemàtica i presencial, si és el cas. Seria necessari concretar temps i infraestructures que cal utilitzar.

8. Mecanismes de coordinació de la comissió: concretar les reunions ordinàries i els mecanismes telemàtics de coordinació.

9. Recursos necessaris.

10. Avaluació: concretar com a mínim els criteris (a escala de pla), i les principals tècniques i instruments que s’han d’utilitzar. Opcionalment, es pot descendir a l’àmbit dels indicadors, si es posseïx informació suficient.

ANNEX II

*Continguts mínims de la memòria anual d’actuacions*

La memòria pot estar estructurada de diverses maneres, però sempre haurà de prevore, almenys, els continguts següents:

1. Actuacions que s’han dut a terme: s’especificaran les que estaven planificades i no s’han pogut dur a terme, amb explicació dels motius. També les que no estaven planificades, però s’han dut a terme, amb explicació de les causes de la seua inclusió extraordinària en el pla d’actuacions.

2. Valoració de les actuacions dutes a terme.

3. Atencions individualitzades dutes a terme: s’especificarà, com a mínim, la quantitat global, categoritzada per sexe i rangs d’edat (16-30, 30-54, 55 o més). Es farà menció específica de les atencions realitzades a persones amb necessitats específiques o procedents de col·lectius en risc d’exclusió sociolaboral.

4. Adaptacions realitzades en l’atenció individual (si és el cas).

5. Valoració del funcionament de l’oficina d’informació i orientació professional.

6. Derivacions realitzades (si és el cas): s’indicarà quantes s’han realitzat, a quina comissió o entitat i els motius de la derivació.

7. Valoració general del servei.

8. Propostes de millora.

ANNEX III

*Registre d’atenció individualitzada*

Per a cada atenció individualitza s’obrirà un expedient digital que contindrà, com a mínim, una fitxa de registre amb els elements següents:

1. Dades personals i de contacte.

2. Necessitats d’orientació detectades.

3. Necessitats específiques detectades (si és el cas).

4. Actuacions dutes a terme amb la persona usuària.

5. Adaptacions realitzades per a atendre necessitats específiques (si és el cas).

6. Consell orientador oferit.

7. Observacions.

  

València, 7 de juliol de 2024

Daniel McEvoy Bravo

Secretari autonòmic d’Educació